《题义门胡氏华林书院》
宋代·刁衎

沙井地多异，华林景最幽。
溪声常到枕，山色正含秋。
树密苔封径，庭虚月满楼。
清癯光累世，高义集名流。
孝弟家风贵，儿孙学业优。
皇恩特表重，朝达咏篇留。
精溢千钟禄，荣过万户侯。
宦途惭未息，何日遂经游。

作者简介：（945—1013）宋升州人，字元宾。刁彦能子。五代时以父荫仕南唐为秘书郎、集贤校理。南唐亡，随李煜入宋，授太常寺太祝。太宗太平兴国中，诏群臣言事，衎上《谏刑书》。迁大理寺丞。真宗即位，献所著《本说》，与修《册府元龟》。书成，授兵部郎中。以纯淡夷雅知名于时，善谈笑，喜棋弈，交道敦笃，士大夫多推重之。